Behobia-Donostia lasterketa

Behobia-Donostia lasterketa Behobiatik Donostiara urtero egiten den 20,097 kilometroko oinezko maratoi erdia da. Fortuna Kirol Elkarteak antolatutzen du eta 1979az geroztik urtero jokatzen da, 2020an ezik, nahiz eta lehenengo lasterketa 1919an izan zen. Azaroaren bigarren asteburuan izaten da eta korrikalari kopuru handiak hartzen du parte.

Historia

Hasiera (1919-1926) 
Lehenengo lasterketa 1919ko martxoaren 30ean egin zen, eta Juan Mugertza elgoibartarra izan zen garailea, 1 h 17 m 50 s-ko denbora eginda.

1920an, Henri Daliére frantsesak irabazi zuen, eta Mugertza segundo gutxira heldu zen. Urte hartan, Real Sociedad taldeak utzitako Atotxa futbol zelaian bukatu zen.

1921. urtean, aurreko urtean gertatutakoa errepikatu zen. Henri Daliére frantsesa izan zen garailea, baina ezin izan zuen aurreko urteko marka ondu.

1922. urtean, Serafín Uleciak irabazi zuen. Urte horretan autoak, motoak, zikloak eta bestelako gurpildun tramankuluez osatutako "suiveurs"-en karabana bitxia osatu zen.

1923. urtean, bosgarren edizioan, bigarren urtez jarraian gailendu zen Serafín Ulecia, Dalièreren errekorretik bi segundora geldituta. Edizio honetan mugaz bestaldeko sei lasterkarik parte hartu zuten, hiru Biarritz Olimpique elkartekoak eta beste hiru Aviron Bayonnaisekoak.

1924an irteera lekua aldatu zuten, 20 kilometroak Gran Kursaal kasinoaren parean betetzeko. Orduko hartan, Juan Manuel Azpiroz, Añorga Kirol Elkarteko aiarrak irabazi zuen, erraztasun handiz.

1925. urtean Salbidegoitia bilbotarrak irabazi zuen.

Lasterketaren lehen garai honetako azkena 1926ko martxoaren 28an jokatu zen. Zortzigarren edizioa zenez antolatzaileek kanpoko korrikalariak eraman zituzten korrika egitera lasterketa goratzeko asmotan. Aurreko urtean bezala, Salbidegoitia bilbotarra izan zen garaile

Bigarren garaia (1936-1963) 

1936ko martxoaren 29an lehenengo aldiz lasterketa honetan errelebo modalitatea jarri zuten martxan.lau korrikalarik osatutako taldeak ziren eta taldekide bakoitzak bost kilometro egin behar zituen. Behobia-Donostia lasterketako lehenengo errelebo irabazleak Zarautzeko "Euzko-Gaztedi" taldeko Soraluze, Laurgain, Arritokieta eta Unzueta izan ziren.

Gerra Zibila zela eta zenbait urteetan lasterketarik gabe geratu ziren korrikalariak baina 1941eko apirilaren 13an berpiztea lortu zuen lasterketa famatuak. Horrela, Real Sociedad de Fútbol de San Sebastián taldeko Jose Beloki, Luis García, Miguel Sukunza eta Emilio Navarro suertatu ziren garaile 1h 09'28 denborarekin.

1942. urtean, aurreko urtean gertatu bezala, Real Sociedad de Fútbol de San Sebastián taldeak irabazi zuen.

Berriro ere urte batzuetako etenaldia jasan behar izan zuen lasterketak baina 1949. urtean korrikalariek berriro izan zuten aukera helmugatik pasatzeko. Gainera, Espainiakoak ez ziren taldeak hasi ziren parte hartzen. Club Athletique Municipal de Bordeaux taldeak irabazi zuen errekorra hautsiz 1h 05m 32s-ko denborarekin.

Aurrekoetan bezala, etenaldi bat gertatu zen, urtebetekoa. Horrela, 1951eko maiatzaren 13an egin zen lasterketan Association Sportive Montferrandaise taldeak irabazi zuen 1 h 5' 19 denborarekin.

Hainbat urtean jokatu gabe egon eta gero, 1963. urtean egin zen berriro, eta orduko hartan C.A. Jaizkibel talde militarrak eraman zuen garaipena, errekor berria eginda (1 h 01' 26'').

Hirugarren garaia (1979- ) 
1979an bakarkako lasterketara itzuli zen. Aurreneko urtetik gizonezkoen eta emakumezkoen lasterketa jokatu zen. Ondoren etorriko ziren beste hainbat lasterkarirentzako lehia ere, hala nola pertsona ezinduak, gazteak, patinatzaileak, arraun elkarteen artekoa...

Palmaresa

Korrikalariak 

 ¹ 1936 eta 1963 artean taldeek hartu zuten parte erreleboka.
 ² 2020ko ekitaldia bertan behera gelditu zen COVID-19 pandemiaren erruz.

Patinatzaileak 
Patinatzaileen sailkapena.

 2018an 15 kilometroko distantzian jokatu zen.

Pertsona ezinduak 
Pertsona ezinduen sailkapena, maila guztietan.

Gazteak 
Gazteen sailkapena.

Erreferentziak

Kanpo estekak 

 Lasterketaren webgune ofiziala.
 Bidasoako Hitza. 2015 arteko palmaresa

Donostiako kirola
Irungo kirola
Behobia
Euskal Herriko maratoi erdiak
Gipuzkoako oin-lasterketak